ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Νοεμβρίου 2013 για την έγκριση του δεύτερου ενημερωμένου καταλόγου τόπων κοινοτικής σημασίας για τη στεπική βιογεωγραφική περιοχή [κοινοποιηθείσα υπό τον αριθμό C(2013) 7352] (2013/736/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο, Εκτιμώντας τα ακόλουθα: (1) Η στεπική βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ καλύπτει τμήματα του κοινοτικού εδάφους της Ρουμανίας, όπως προσδιορίζονται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή που έχει συσταθεί βάσει του άρθρου 20 της εν λόγω οδηγίας, εφεξής «επιτροπή ενδιαιτημάτων». (2) Στο πλαίσιο της διαδικασίας που ξεκίνησε το 1995, είναι απαραίτητο να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση. (3) Ο αρχικός και ο πρώτος ενημερωμένος κατάλογος των τόπων κοινοτικής σημασίας για τη στεπική βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με την απόφαση 2008/966/ΕΚ (2) και την εκτελεστική απόφαση 2013/28/ΕΕ της Επιτροπής (3). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει το ταχύτερο δυνατόν και, το αργότερο, εντός έξι ετών τους τόπους που περιλαμβάνονται στον κατάλογο τόπων κοινοτικής σημασίας για τη στεπική βιογεωγραφική περιοχή ως ειδικές ζώνες διατήρησης, καθορίζοντας συγκεκριμένες προτεραιότητες όσον αφορά τη διατήρηση και τα απαραίτητα μέτρα διατήρησης. (4) Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Είναι επομένως αναγκαία η ενημέρωση του καταλόγου των τόπων κοινοτικής σημασίας για τη στεπική βιογεωγραφική περιοχή. (5) Αφενός, η ενημέρωση του καταλόγου των τόπων κοινοτικής σημασίας για τη στεπική βιογεωγραφική περιοχή είναι αναγκαία προκειμένου να συμπεριληφθούν οι επιπλέον τόποι που έχουν προταθεί μετά το 2011 από τη Ρουμανία ως τόποι κοινοτικής σημασίας για τη στεπική βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έκδοση της παρούσας απόφασης. (6) Αφετέρου, η ενημέρωση του καταλόγου των τόπων κοινοτικής σημασίας για τη στεπική βιογεωγραφική περιοχή είναι απαραίτητη ώστε να ληφθούν υπόψη τυχόν αλλαγές στις πληροφορίες σχετικά με τους επιμέρους τόπους, που υπέβαλε η Ρουμανία μετά την έγκριση του αρχικού και του πρώτου ενημερωμένου ενωσιακού καταλόγου. Υπό την έννοια αυτή, ο ενημερωμένος κατάλογος των τόπων κοινοτικής σημασίας για τη στεπική βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για τη στεπική βιογεωγραφική περιοχή. Θα πρέπει να τονιστεί ότι, για κάθε τόπο που περιλαμβάνεται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έγκριση του καταλόγου των τόπων κοινοτικής σημασίας στον οποίο ο κάθε τόπος συμπεριελήφθη για πρώτη φορά. (7) Σύμφωνα με το άρθρο 4 παράγραφος 1 της εν λόγω οδηγίας, μεταξύ Ιουνίου του 2007 και Οκτωβρίου του 2011, για τη στεπική βιογεωγραφική περιοχή διαβιβάστηκαν στην Επιτροπή κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ. (8) Οι κατάλογοι των προτεινόμενων τόπων συνοδεύονταν από πληροφορίες για κάθε τόπο. Από το 2012, οι πληροφορίες αυτές υποβλήθηκαν με το έντυπο που θεσπίστηκε με την εκτελεστική απόφαση 2011/484/ΕΕ της Επιτροπής, της 11ης Ιουλίου 2011, όσον αφορά το έντυπο παροχής πληροφοριών για τους τόπους Natura 2000 (4). (9) Οι πληροφορίες αυτές περιλαμβάνουν τον χάρτη του τόπου, που έχει διαβιβαστεί από το οικείο κράτος μέλος, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ. (10) Βάσει του σχεδίου καταλόγου που συνέταξε η Επιτροπή σε συμφωνία με το οικείο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη στεπική βιογεωγραφική περιοχή. (11) Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, ως αποτέλεσμα της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε επίπεδο Ένωσης πραγματοποιήθηκαν με βάση τις βέλτιστα διαθέσιμα στοιχεία που ήταν διαθέσιμα την περίοδο εκείνη. (12) Το οικείο κράτος μέλος δεν έχει προτείνει επαρκή αριθμό τόπων, με αποτέλεσμα να μην ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Γι’ αυτούς τους τύπους ενδιαιτημάτων και τα είδη, συνεπώς, το δίκτυο Natura 2000 δεν μπορεί να θεωρηθεί ολοκληρωμένο. Εάν ληφθεί υπόψη η καθυστέρηση όσον αφορά τη λήψη των πληροφοριών και την επίτευξη συμφωνίας με το κράτος μέλος, είναι απαραίτητο να εγκριθεί ενημερωμένος κατάλογος τόπων, ο οποίος θα πρέπει να αναθεωρηθεί σύμφωνα με το άρθρο 4 της οδηγίας 92/43/ΕΟΚ. (13) Δεδομένου ότι οι γνώσεις όσον αφορά την ύπαρξη και την κατανομή ορισμένων τύπων ενδιαιτημάτων που αναφέρονται στο παράρτημα I και ορισμένων ειδών του παραρτήματος II της οδηγίας 92/43/ΕΟΚ παραμένουν ατελείς, δεν θα πρέπει να συναχθεί οριστικό συμπέρασμα όσον αφορά την ολοκλήρωση ή μη του δικτύου. Ο κατάλογος θα πρέπει να αναθεωρηθεί, εφόσον κριθεί απαραίτητο, σύμφωνα με το άρθρο 4 της οδηγίας 92/43/ΕΟΚ. (14) Για λόγους σαφήνειας και διαφάνειας, πρέπει να καταργηθεί η εκτελεστική απόφαση 2013/28/ΕΕ. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα της παρούσας απόφασης παρατίθεται ο δεύτερος ενημερωμένος κατάλογος των τόπων κοινοτικής σημασίας για τη στεπική βιογεωγραφική περιοχή, σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ. Άρθρο 2 Η εκτελεστική απόφαση 2013/28/ΕΕ καταργείται. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 7 Νοεμβρίου 2013.

[Source: multi_eurlex | Tokens: 5919]